***Nacrt***

**STRATEGIJA RAZVOJA SISTEMA SOCIJALNE ZAŠTITE STARIJIH**

**ZA PERIOD OD 2018. DO 2022. GODINE**

**Podgorica, septembar 2017. godine**

**Sadržaj**

*Uvod 3*

*Pravni okvir 4*

*Integrisane socijalne usluge 7*

*Prikaz stanja 7*

*Izgradnja novih kapaciteta 13*

*Razlozi za donošenje nove strategije 13*

*Vizija 14*

*Ciljevi 14*

*Mjere i zadaci 14*

*Primjena i koordinacija 18*

*Praćenje i ocjenjivanje 19*

*Akcioni plan 20*

*Sredstva za primjenu Strategije 20*

*Akcioni plan za sprovođenje Strategije razvoja 21*

*sistema socijalne zaštite starijih za period*

*od 2018. do 2022. godine – za 2018. godinu*

**UVOD**

Crna Gora, kao pravna i demokratska država, organizovana je tako da ima viziju društva kao humanog, ekonomski stabilnog i funkcionalnog, zasnovanog na principima decentralizacije i participativnog odlučivanja s visokim stepenom zaštite ljudskih prava i sloboda. U takvom društvu, djelovanje svih sistema zaštite i podrške, uključujući i socijalnu zaštitu starijih, treba da bude zasnovano na potrebama pojedinca, uz ravnopravno učešće državnog, lokalnog, privatnog, nevladinog sektora i građana.

Vlada Crne Gore se, u procesu preuzimanja neophodnih aktivnosti na poboljšanju socijalno-ekonomskog položaja građana, posebno starijih, opredjeljuje za jasno strateško planiranje s ciljem unapređenja položaja starijih u oblasti socijalne zaštite. Osnov za donošenje Strategije razvoja socijalne zaštite za starije za period od 2018. do 2022. godine (u daljem tekstu: Strategija) je Zakon o socijalnoj i dječjoj zaštiti („Službeni list Crne Gore”, br. 27/13, 1/15, 42/15, 47/15, 56/16, 66/16, 1/17, 31/17, 42/17 i 50/17), kojim je propisano da se socijalna i dječja zaštita ostvaruje u skladu sa strateškim dokumentima, kojima se utvrđuju dugoročni ciljevi i prioriteti razvoja socijalne i dječje zaštite. Strateška dokumenta čine programi koje je potrebno realizovati u cilju unapređenja socijalne i dječje zaštite. Vlada Crne Gore usvojila je Strategiju razvoja socijalne zaštite starijih za period 2008‒2012. godine, a po isteku perioda na koji se ova strategija odnosila, usvojila je Strategiju razvoja socijalne zaštite starijih za period 2013‒2017. godine.

Za potrebe izrade ove strategije, urađena je „Analiza primjene Strategije razvoja sistema socijalne zaštite starijih za period 2013‒2017. godine” kroz projekat „Reforma sistema socijalne i dječje zaštite ‒ unapređenje socijalne inkluzije", koji sprovodi Vlada Crne Gore, uz stručnu i tehničku pomoć UNICEF-a i UNDP-ja i uz finansijsku podršku Evropske unije.

Rezultati Zavoda za statistiku Crne Gore (Monstat) o Popisu stanovništva Crne Gore iz 2011. godine pokazali su nastavak trendova starenja crnogorskog stanovništva. U Crnoj Gori je 2011. godine bilo ukupno 620.029 stanovnika, od čega su 50,6% ili 313.793 žene, a 49,4% ili 306.236 muškarci. Prosječna starost stanovništva Crne Gore je 37 godina, žene u prosjeku imaju 38, a muškarci 36 godina.

Strategija se donosi u vrijeme kada je sistem socijalne zaštite u Crnoj Gori zauzeo jasne pravce razvoja. U prethodnom periodu koncipiranja i sprovođenja različitih akcija inovativne i reformske prirode – socijalna zaštita, uključujući socijalnu zaštitu starijih , poprima karakteristike sistemskih odgovora na potrebe starijih koje se zadovoljavaju u sredini u kojoj žive.

Strategija se zasniva na sljedećim vrijednostima: starenje se sagledava kao aktivno, produktivno, zdravo i pozitivno, pristupima starenju i starosti promovišu se očuvanje i podržavaju potencijali starijih da vode kvalitetan život i doprinose društvu u mjeri svojih mogućnosti i potreba, stariji se percipiraju i kao resurs za društveni i ekonomski razvoj.

Evidentan je napredak koji Crna Gora ostvaruje u procesu evropskih integracija. Do sada je otvoreno 26 pregovaračkih poglavlja, od kojih su dva privremeno zatvorena. Od svih država u regionu na putu ka članstvu u Evropsku uniju, Crna Gora je najviše napredovala. Ministarstvo rada i socijalnog staranja Crne Gore koordinator je za sprovođenje aktivnosti za poglavlja 19 i 2, a intenzivno radi na ispunjavanju kriterijuma za zatvaranje poglavlja 19. U Briselu je 13. decembra 2016. godine otvoreno poglavlje 19 – Socijalna politika i zapošljavanje, a fokus je stavljen na ispunjavanju završnih mjera za ovo poglavlje.

U izradi Strategije razvoja socijalne zaštite starijih za period od 2018. do 2022. godine učestvovala je međuresorna Radna grupa, sastavljena od predstavnika: Ministarstva rada i socijalnog staranja, Ministarstva zdravlja, Zavoda za socijalnu i dječju zaštitu, Uprave za inspekcijske poslove, JU Institut za javno zdravlje, Zajednice opština, Crvenog krsta Crne Gore i predstavnika nevladinih organizacija koje se bave socijalnom zaštitom starijih.

**Pravni okvir**

Reformski procesi u socijalnoj zaštiti starijih zasnovani su na brojnim međunarodnim dokumentima, od kojih su najznačajniji:

* „Međunarodni plan akcije na području starenja” (Prva svjetska skupština o starenju, Beč, 1982. godine);
* „Načela Ujedinjenih naroda za starije ljude”, Rezolucija Generalne skupštine UN 46/91, koja postavljaju osnovne principe i vrijednosti na kojima se zasniva pristup starijim i starim građanima i koji su istovremeno vrijednosti i principi socijalne zaštite starijih;
* „Madridska deklaracija”, „Madridski internacionalni plan akcije o starenju (MIPAA)”, usvojen na Drugoj svjetskoj skupštini o starenju u Madridu 2002. godine i „Vodič za nacionalnu implementaciju madridskog internacionalnog plana akcije o starenju”, Ujedinjene nacije, Njujork, 2008. „Regionalna strategija za implementaciju Madridskog internacionalnog plana aktivnosti o starenju 2002”, usvojena od strane Ekonomske komisije UN za Evropu (UNECE);
* Evropska socijalna povelja ‒ Instrument Savjeta Evrope za zaštitu ljudskih prava, Torino 1961. godine; Dodatni protokol za Evropsku socijalnu povelju, Strazbur, 5.maj 1988. čl. 4 (pravo starijih na socijalnu zaštitu) i Izmijenjena Evropska socijalna povelja (Strazbur, 3. maj 1996), čl. 23 (pravo starijih na društvenu zaštitu);
* Evropska konvencija za zaštitu ljudskih prava i sloboda (Savjet Evrope, Rim, 1950) i Izmijenjena Evropska konvencija za zaštitu ljudskih prava i sloboda (jul 1999);
* Univerzalna deklaracija o ljudskim pravima Ujedinjenih nacija;
* Revidirana strategija socijalne kohezije Vijeća Evrope (2004);
* Dokument Vijeća Evrope „Pristup socijalnim pravima'', 2003;
* Lisabonska deklaracija o starenju, 2000;
* Dokument SEC (2005) 957 „Na putu ka evropskom kvalifikacionom okviru za cjeloživotno učenje'', Brisel, 2005. godine;
* Konvencija UN o pravima osoba s invaliditetom (2006).

**Madridski međunarodni plan akcije o starenju i Politička deklaracija o starenju** usvojeni su na Drugoj svjetskoj skupštini o starenju u aprilu 2002. godine. Navedeni dokumenti označavaju prekretnicu o ključnim izazovima „izgradnje društva za sve uzraste". Madridski plan akcije fokusira se na tri prioritetne oblasti:

1) starije osobe i razvoj;

2) unapređenje zdravlja i dobrobiti u starosti; i

3) obezbjeđivanje omogućavajućeg i podržavajućeg okruženja.

Madridskim planom akcije daje se okvir za izradu politika i način implementacije tih politika. Ovim dokumentom mijenja se perspektiva prema starijima i upućuje na interakciju socijalih aktera sa starijima. Pitanja starenja povezuju se s drugim okvirima za socijalni i ekonomski razvoj i ljudskim pravima. U Političkoj deklaraciji o starenju, između ostalog, ističe se da je potencijal starijih osoba osnova za budući razvoj, što omogućava da se društvo više oslanja na vještine i iskustva starijih.

Као članica Ujedinjenih nacija (UN) i Savjeta Evrope, Crna Gora reformu sistema socijalne i dječje zaštite mora razvijati u skladu s pravima, normativima i standardima utvrđenim u međunarodnim dokumentima.

Vlada Crne Gore, u skladu s ratifikovanim međunarodnim dokumentima, usmjerena je na razvoj društva u skladu s konceptom socijalne kohezije i drugim preporukama iz navedenih dokumenata. Socijalna zaštita starijih usmjerena je na omogućavanje starijima da ostanu aktivni članovi društva koliko god je to moguće, da slobodno biraju svoj stil života i da vode nezavisan život u svom domu i prirodnom okruženju koliko god je to moguće, kao i na poštovanje privatnosti i obezbjeđivanje učešća u unapređenju uslova života starijih u ustanovi socijalne zaštite.

**Zakon o socijalnoj i dječjoj zaštiti** u najvećoj mjeri je usklađen s međunarodnim standardima i obavezama preuzetim ratifikacijom međunarodnih ugovora, prije svega onima koje se odnose na garancije ljudskih prava i sloboda. Zakonom su propisana osnovna materijalna davanja i usluge u oblasti socijalne i dječje zaštite. Ovim zakonom realizuju se opredjeljenja koja podrazumijevaju, između ostalog, podsticanje i uvođenje novih usluga socijalne i dječje zaštite u uključivanje u sferu pružanja usluga što više različitih aktera. Propisani su normativi i standardi u oblasti usluga socijalne i dječje zaštite, propisan je postupak licenciranja stručnih radnika i pružalaca usluga i postupak akreditacije programa obuke. Izvršena je reorganizacija pojedinih centara za socijalni rad, a takođe su osnovani i novi centri za socijalni rad, kako bi građani imali bolju pristupačnost pravima iz socijalne i dječje zaštite. U skladu sa zakonom, osnovan je Zavod za socijalnu i dječju zaštitu i organizovana je socijalna inspekcija u okviru Uprave za inspekcijske poslove.

**Zakonom o povlastici na putovanje lica s invaliditetom** („Službeni list CG”, br. 80/08, 40/11 i 10/15) omogućen je licima s invaliditetom dodatni oblik zaštite u skladu sa članom 68 Ustava Crne Gore, kojim se jamči posebna zaštita lica s invaliditetom. Zakonom je propisano da lice s invaliditetom ima pravo na povlasticu na 12 putovanja u drumskom i željezničkom saobraćaju na teritoriji Crne Gore u toku kalendarske godine. Pravo na povlasticu na putovanje ima i pratilac lica s invaliditetom. Lice s invaliditetom, koje je u radnom odnosu, ima pravo i na povlasticu na putovanje od mjesta stanovanja do mjesta rada, kao i povratak u mjesto stanovanja. Korisnik povlastice na putovanje i njegov pratilac imaju pravo na naknadu novčanih sredstava u visini cijene vozne karte.

**Zakonom o kretanju lica s invaliditetom uz pomoć psa pomagača** („Službeni list CG”, br. 76/09 i 40/11) uređuje se pravo lica s invaliditetom da sa psom pomagačem koristi prevozna sredstva u drumskom, željezničkom, pomorskom i vazdušnom saobraćaju, imaju pristup i boravak na javnom mjestu i slobodan pristup i boravak u radnom prostoru. Lice s invaliditetom koje ostvaruje navedena prava je slijepo lice, gluvo lice i lice koje koristi invalidska kolica.

U cilju unapređenja položaja starijih, primjenjuju se i: Zakon o zdravstvenoj zaštiti („Službeni list CG“, br.3/16, 39/16 i 2/17), Zakon o zdravstvenom osiguranju („Službeni list CG”, br. 6/16, 2/17 i 22/17); Zakon o penzijskom i invalidskom osiguranju („Službeni list RCG", br. 54/03, 39/04, 61/04, 79/04, 81/04, 29/05, 14/07, 47/07, 12/07 i 13/07 i „Službeni list CG”, br. 79/08, 14/10, 78/10, 34/11, 39/11, 40/11, 66/12, 36/13, 38/13, 61/13, 6/14, 60/14, 10/15, 44/15, 42/16 i 55/16); kao i čitav niz podzakonskih akata, čime su stvoreni preduslovi za kvalitetnije ostvarenje zaštite starijih.

**Strategija razvoja sistema socijalne i dječje zaštite u Crnoj Gori** jedan je od najvažnijih nacionalnih strateških dokumenata koji se odnosi i na pitanja razvoja sistema socijalne zaštite za starije. Opšti cilj ove strategije jeste unaprijeđen kvalitet života korisnika socijalne i dječje zaštite i njihova osnaženost za samostalan i produktivan život.

**Strategija za integraciju lica s invaliditetom u Crnoj Gori za period 2016‒2020. godine** donijeta je u cilju nastavka rada na unapređenju položaja lica s invaliditetom i uspostavljanja najšireg pravnog okvira za definisanje politike prema licima s invaliditetom u skladu sa socijalnim modelom pristupa invalidnosti, a predstavlja trajno opredjeljenje kada je u pitanju položaj lica s invaliditetom.

**Strategijom razvoja zdravstva Crne Gore** utvrđuje se zdravstvena politika do 2020. godine, koja se zasniva na podizanju kvaliteta zdravlja stanovništva, uz prilagođavanje i poboljšanje djelovanja zdravstvenog sistema u skladu s finansijskim mogućnostima.

**Strategijom zaštite od nasilja u porodici za period 2016‒2020. godine** definiše se opšta politika zemlje u odnosu na zaštitu od nasilja u porodici. Dokument predstavlja nastavak strateškog pristupa pitanjima od značaja za zaštitu od nasilja u porodici, koji je otpočeo izradom i primjenomStrategije zaštite od  nasilja uporodici  2011‒2015. godine.

**Integrisane socijalne usluge**

Integrisane socijalne usluge, pored usluga socijalne zaštite, obuhvataju i druge resore (zdravstvo, stanovanje, obrazovanje, zapošljavanje, kulturu i dr.) te omogućavaju zadovoljavanje većeg broja potreba korisnika. Integrisane socijalne usluge odnose se na međusektorsku saradnju u obezbjeđivanju usluga. Obezbjeđivanje integrisanih socijalnih usluga u Crnoj Gori, do sada, nije u dovoljnoj mjeri našlo svoje mjesto ni u dokumentima niti u praksi. Ova strategija u najvećoj mjeri promoviše koncept integrisanih socijalnih usluga, s tim što su u njenom fokusu usluge socijalne zaštite za starije.

**Prikaz stanja**

Izvještaji Tima za evaluaciju primjene Strategije razvoja sistema socijalne zaštite starijih za period 2013‒2017. godine predstavljaju zvanične izvore podataka o ostvarivanju planiranih strateških ciljeva i realizaciji zadataka. Tim za evaluaciju sastavljen je od predstavnika Ministarstva rada i socijalnog staranja, Ministarstva zdravlja, Zavoda za socijalnu i dječju zaštitu, Uprave za inspekcijske poslove, JU Institut za javno zdravlje, Zajednice opština, Crvenog krsta Crne Gore i predstavnika nevladinih organizacija koje se bave socijalnom zaštitom starijih.

Javne ustanove socijalne zaštite koje obezbjeđuju usluge socijalne zaštite starijih su, prije svega, centri za socijalni rad i javne ustanove socijalne zaštite koje pružaju uslugu smješataja.

**Centar za socijalni rad** odlučuje o pravima iz socijalne i dječje zaštite, u skladu sa Zakonom. Centar za socijalni rad može osnovati samo država, kao javnu ustanovu, a može se osnovati za teritoriju jedne ili više opština. Centar za socijalni rad: obavlja procjenu stanja, potreba, snaga i rizika korisnika i drugih lica značajnih za korisnika, procjenu podobnosti staraoca, hranitelja i usvojioca, izradu i praćenje individualnih planova usluga, rješava u prvom stepenu o zahtjevima za ostvarivanje prava iz socijalne i dječje zaštite, preduzima mjere, pokreće i učestvuje u sudskim i drugim postupcima, vodi evidencije i stara se o čuvanju dokumentacije korisnika i obavlja i druge poslove u skladu sa zakonom.

U Crnoj Gori organizovano je 13 centara za socijalni rad, i to: JU Centar za socijalni rad za Glavni grad Podgorica i opštine u okviru glavnog grada Golubovci i Tuzi, JU Centar za socijalni rad za opštinu Danilovgrad, JU Centar za socijalni rad za opštinu Herceg Novi, JU Centar za socijalni rad za opštine Bar i Ulcinj, JU Centar za socijalni rad za Prijestonicu Cetinje, JU Centar za socijalni rad za opštine Berane, Andrijevica i Petnjica, JU Centar za socijalni rad za opštinu Bijelo Polje, JU Centar za socijalni rad za opštine Mojkovac i Kolašin, JU Centar za socijalni rad za opštine Kotor, Tivat i Budva, JU Centar za socijalni rad za opštinu Rožaje, JU Centar za socijalni rad za opštine Plav i Gusinje, JU Centar za socijalni rad za opštine Pljevlja i Žabljak i JU Centar za socijalni rad za opštine Nikšić, Plužine i Šavnik.

**JU Dom starih „Grabovac” Risan** pruža uslugu smještaja: starijim licima, odraslim licima s invaliditetom, hronično duševno oboljelim starijim licima i licima koja se nađu u stanju akutne socijalne potrebe. Zbrinjavanje podrazumijeva kompletnu njegu i zdravstvenu zaštitu lica smještenih u Domu, stručnu socijalnu i psihološku pomoć, pravnu i savjetodavnu pomoć ‒ pomoć u administrativno-finansijskim poslovima koji se tiču korisnika.

U 2016. godini u ustanovi je pravo na uslugu smještaja, u prosjeku, koristilo 280 korisnika, od čega je 236 smješteno preko centara za socijalni rad, a 44 korisnika putem neposrednog ugoravanja korišćenja usluge u skladu sa Zakonom. Kapacitet ustanove je 300 korisnika.

JU Dom starih „Grabovac” u oktobru 2013. godine dobila je sertifikat za sistem kvaliteta u skladu sa standardima ISO 9001‒ 2008, kojim se potvrđuje kvalitet usluga koje ova ustanova pruža korisnicima. U avgustu 2016. godine u ovoj ustanovi sprovedena je resertifikacija i dobijen je novi sertifikat u trajanju od dvije godine, nakon čega je ustanova u obavezi da pređe na novi ISO 900 ‒- 2015. Standardi su doprinijeli unapređenju rada i komplementarni su sa standardima za uslugu smještaja po propisima Crne Gore. ISO standardi su djelimično komplementarni sa zahtjevima koje u pogledu podataka postavlja Informacioni sistem socijalnog staranja (socijalni karton).

U skladu s ISO standardima, krajem decembra 2016. godine sprovedena je Anketa zadovoljstva korisnika, zadovoljstva zaposlenih i zadovoljstva rodbine korisnika. Rezultati ankete su pozitivni.

Od juna 2017. godine počelo je s radom prihvatilište za odrasla i starija lica, koje je realizovano kroz „Projekat podrške adaptiranju prihvatilišta, skloništa za odrasla i starija lica”. Kapacitet prihvatilišta je četiri mjesta, a trenutno uslugu koristi jedno lice.

U cilju kvalitetnije zaštite korisnika smještenih u ovoj ustanovi, potrebno je unaprijediti saradnju između sistema zdravstvene i sistema socijalne zaštite. Takođe, neophodno je, u skladu sa Zakonom, uspostaviti sistem licenciranja pružalaca usluge.

U narednom periodu ustanova ima obavezu da, u skladu sa Zakonom, donese plan transformacije u cilju pružanja usluga podrške za samostalni život, savjetodavno-terapijske, odnosno socijalno-edukativne usluge.

**JU Dom starih „Bijelo Polje”** pruža usluge smještaja: starijim licima, odraslim licima s invaliditetom, hronično duševno oboljelim starijim licima i licima koja se nađu u stanju akutne socijalne potrebe. Zbrinjavanje podrazumijeva kompletnu njegu i zdravstvenu zaštitu lica smještenih u domu, stručnu socijalnu i psihološku pomoć, pravnu i savjetodavnu pomoć ‒ pomoć u administrativno-finansijskim poslovima koji se tiču korisnika.

U 2016. godini u ustanovi je pravo na uslugu smještaja, u prosjeku, koristilo 165 korisnika, od čega je 146 smješteno preko centara za socijalni rad, a 19 korisnika putem neposrednog ugovaranja korišćenja usluge, u skladu sa Zakonom. Smještajni kapacitet ove ustanove je 200 korisnika.

Zavod za socijalnu i dječju zaštitu je u maju 2017. godine sproveo anketu zadovoljstva direktnih korisnika usluga koje pruža Dom starih „Bijelo Polje“, na uzorku od 50 korisnika. Rezultati ankete su pozitivni.

U cilju kvalitetnije zaštite korisnika smještenih u ovoj ustanovi, potrebno je unaprijediti saradnju između sistema zdravstvene i sistema socijalne zaštite. Takođe, neophodno je, u skladu sa Zakonom, uspostaviti sistem licenciranja pružalaca usluge.

U narednom periodu ustanova ima obavezu da, u skladu sa Zakonom, donese plan transformacije u cilju pružanja usluga podrške za samostalni život, savjetodavno-terapijske, odnosno socijalno-edukativne usluge.

**JU Zavod „Komanski most“** obavlja djelatnost koja obuhvata: smještaj odraslih lica s invaliditetom (umjerene, teže i teške intelektualne teškoće i poremećaji iz autističnog spektra), radno-okupaciono angažovanje u skladu sa fizičkim i psihičkim sposobnostima, kulturno-zabavne aktivnosti i sl., kao i zdravstvenu zaštitu u skladu s propisima kojima se uređuje zdravstvena zaštita i zdravstveno osiguranje. Kapacitet ove ustanove je 130 mjesta, a prema podacima dobijenim u 2016. Godini, pravo na uslugu smještaja, u prosjeku, koristilo je 112 korisnika.

Plan transformacije JU Zavod „Komanski most“ usvojen je u decembru 2013. godine[[1]](#footnote-1). Plan se fokusira na prevenciji daljih prijema korisnika i na postepenoj deinstitucionalizaciji sadašnjih korisnika kroz razvoj vještina za samostalan život i pružanje adekvatnih alternativnih servisa u okviru porodice i zajednice. Plan transformacije osmišljen je da promoviše prava i učešće lica s invaliditetom u okviru društva, da poboljša kvalitet njihovog života i da osigura primjenu antidiskriminativnog pristupa u smislu poboljšanja života svih lica s invaliditetom, uključujući i one koji imaju velike i kompleksne potrebe. Plan se zasniva na principima i stavovima Konvencije UN-a o pravima lica s invaliditetom, koji podstiču i obavezuju društvo da jasno potvrde da su prava lica s invaliditetom ljudska prava i stoga se moraju zakonski zaštititi i ostvarivati u praksi u zajednicama u kojima žive. Prelazak s institucionalnih na usluge podrške za život u zajednici podrazumijeva dug tranzicioni proces i uključuje uklanjanje barijera, kao i razvoj novih usluga.

Plan transformacije JU Zavod „Komanski most” sačinjen je u skladu sa strateškim opredjeljenjima za razvoj socijalne zaštite starih lica, a njegova realizacija odvija se u kontinuitetu.

U prethodnom periodu osnovani su i domovi za smještaj starijih lica koji su u privatnom vlasništvu, a nijesu u sistemu socijalne zaštite i ne mogu se smatrati institucionalnim resursom u ovom momentu, jer nijesu obezbijeđeni uslovi za njihovo licenciranje, ali su značajan činilac zbrinjavanja starijih lica. Uvođenje u sistem ovih domova može značajno unaprijediti kapacitete sistema za pružanje usluga za starije.

**Zavod za socijalnu i dječju zaštitu**osnovan je 2014. godine, imajući u vidu reformu sistema socijalne i dječje zaštite, koja podrazumijeva nov sistem rada u ustanovama socijalne i dječje zaštite i uvođenje sistema kvaliteta u radu tih ustanova. Djelatnost Zavoda je: praćenje kvaliteta stručnog rada i usluga u ustanovama socijalne i dječje zaštite; pružanje stručne supervizijske podrške radi unapređenja stručnog rada i usluga socijalne i dječje zaštite; obavljanje poslova licenciranja stručnih radnika i izdavanje licence za rad u skladu sa zakonom kojim se uređuje socijalna i dječja zaštita; obavljanje stručnih i organizacionih poslova u postupku akreditacije programa obuke, odnosno programa pružanja usluga, kojim se obezbjeđuje stručno usavršavanje stručnim radnicima i stručnim saradnicima i pružaocima usluga;
donošenje Etičkog kodeksa za zaposlene u oblasti socijalne i dječje zaštite;
istraživanje socijalnih prava i problema, djelatnosti i efekata socijalne i dječje zaštite; izrada analiza i izvještaja i predlaganje mjera za unapređenje u oblasti socijalne i dječje zaštite; razvijanje sistema kvaliteta u socijalnoj i dječjoj zaštiti, koordiniranje razvoja standarda usluga i predlaganje organu državne uprave nadležnom za poslove socijalnog staranja, unapređenje postojećih i uvođenje novih standarda; učestvovanje u izradi, sprovođenju, praćenju i ocjeni efekata primjene strategija, akcionih planova, zakona i drugih propisa koji se odnose na razvoj djelatnosti socijalne i dječje zaštite; organizovanje stručnog usavršavanja stručnih radnika i stručnih saradnika; sačinjavanje i publikovanje monografije, časopisa i zbornika radova, stručnih priručnika, vodiča, informatora, studija i primjera dobre prakse; informisanje stručne i šire javnosti o sprovođenju socijalne i dječje zaštite, ukazivanje na potrebe i probleme korisnika, a posebno korisnika iz osjetljivih društvenih grupa. Ostvarivanjem navedenih poslova stvaraju se uslovi za kontinuirano stručno usavršavanje stručnih radnika i stručnih saradnika u cilju unapređenja i postizanja boljeg kvaliteta usluge krajnjim korisnicima.

U prethodnom periodu, Zavod za socijalnu i dječju zaštitu realizovao je analizu i obuku u vezi s projektom „*Pružanje usluge pomoć u kući za starija lica*“, analizu usluge dnevni boravak za starije na osnovu sprovedene ankete o zadovoljstvu korisnika, analizu JU Dom starih „Bijelo Polje” na osnovu sprovedene ankete o zadovoljstvu korisnika, zaposlenih i rodbine korisnika. Predstavnici Zavoda za socijalnu i dječju zaštitu učestvovali su u izradi individualnih planova za smještaj starih lica u ustanove.

**Uprava za inspekcijske poslove – Odsjek za inspekciju socijalne i dječje zaštite** uspostavljen je polovinom septembra 2015. godine i vrši poslove koji se odnose na: inspekcijski nadzor nad primjenom zakona, podzakonskih akata i drugih propisa iz oblasti socijalne i dječje zaštite; preduzimanje i izvršenje upravnih i drugih mjera i radnji s ciljem da se otklone utvrđene nepravilnosti i da se poslovanje uskladi s propisima; izdavanje prekršajnih naloga, podnošenje zahtjeva za pokretanje prekršajnih postupaka, podnošenje krivičnih i drugih odgovarajućih prijava (iniciranje postupaka pred nadležnim organima); davanje inicijativa za izmjenu zakona, drugih propisa i opštih akata i predlaganje mjera za unapređivanje stanja u ovoj oblasti nadzora; pripremu analiza, izvještaja i informacija iz djelokruga rada Odsjeka; ostvarivanje saradnje s drugim organima uprave, institucijama i privrednim subjektima; kao i na druge poslove iz nadležnosti Odsjeka.

Od uspostavljanja ovog Odsjeka, inspekcijski nadzor iz oblasti socijalne i dječje zaštite vršen je posebno u oblasti zakonitosti ostvarivanja prava na osnovna materijalna davanja iz socijalne i dječje zaštite, uključujući i postupanje centara za socijalni rad u dijelu poštovanja rokova u odlučivanju po podnijetim zahtjevima korisnika prava iz ove oblasti. U izvještajnom periodu, inspektori socijalne i dječje zaštite izvršili su ukupno 298 inspekcijskih pregleda ‒ redovnih 100, po inicijativi 70 i kontrolnih 128. Po predmetu nadzora, od ukupnog broja kontrola, 163 se odnosi na osnovna materijalna davanja u socijalnoj zaštiti, 72 na osnovna materijalna davanja u dječjoj zaštiti i 82 na oblast usluga socijalne i dječje zaštite.

Za unapređenje položaja starih lica s invaliditetom u Crnoj Gori obrazovan je **Savjet za brigu o licima s invaliditetom**. Savjet čine predstavnici resornih ministarstava, državnih organa i institucija i predstavnika NVO sektora koji se bave pravima lica s invaliditetom. Zadatak Savjeta je zaštita i unapređenje lica s invaliditetom u oblastima socijalne i zdravstvene zaštite, vaspitanje i obrazovanje, radno osposobljavanje i zapošljavanje, iniciranje donošenja propisa za razvoj i unapređenje prava lica s invaliditetom, predlaganje mjera za poboljšanje kvaliteta života ovih lica, informisanje javnosti o pravima, mogućnostima i potrebama lica s invaliditetom u cilju uklanjanja predrasuda i barijera u odnosu na ta lica.

U skladu sa Zakonom o socijalnoj i dječjoj zaštiti ‒ prava na osnovna materijalna davanja u socijalnoj zaštiti u starosnoj kategoriji lica starih 67 i više godina, za maj 2017. godine, 867 korisnika ostvarilo je pravo na materijalno obezbjeđenje, 7.881 pravo na dodatak za njegu i pomoć i 51 korisnik pravo na ličnu invalidninu.

Ministarstvo rada i socijalnog staranja, u okviru projekta „*Reforma sistema socijalne i dječje zaštite – Unapređenje socijalne inkluzije*”, tokom 2012. i 2013. godine, podržalo je 16 usluga podrške za život u zajednici, s ciljem unapređenja kvaliteta života za starije. Na ovaj način pružena je podrška lokalnim partnerima da unaprijede znanja i vještine za identifikovanje potreba, kreiranje modela pružanja usluga i njegovu realizaciju.

Kroz navedeni projekat pružena je podrška lokalnim partnerima da unaprijede znanja i vještine za identifikovanje potreba, kreiranje modela pružanja usluga i njegovu realizaciju. Projekti koji su podržani od stane UNDP kancelarije realizovani su do januara 2016. godine.

U 2016. godini nastavljeno je širenje mreže dnevnih boravaka za starije u Crnoj Gori. Do sada je uspostavljeno šest dnevnih boravaka za starije i to: tri u Nikšiću, dva u Danilovgradu i jedan u Mojkovcu. Takođe, u okviru projekta „*Budi odgovoran*” otvoren je gradski vešeraj u Nikšiću koji besplatno pruža uslugu za lica starija od 67 godina.

U periodu od 11. aprila do 31. decembra 2016. godine, Ministarstvo rada i socijalnog staranja, u saradnji s kancelarijom UNDP u Crnoj Gori, realizovalo je projekat „*Pružanje usluge pomoć u kući za starija lica*“. Prije početka realizacije projekta, Zavod za socijalnu i dječju zaštitu organizovao je pet obuka za koordinatora i geronto domaćice, koje su održali stručni radnici iz JU Dom starih „Grabovac“ iz Risna, u saradnji sa zaposlenima iz Zavoda za socijalnu i dječju zaštitu. Projektom je obuhvaćeno 1100 korisnika i 109 geronto domaćica, po sljedećim opštinama: Bijelo Polje (140 korisnika, 14 geronto domaćica), Danilovgrad (170 korisnika, 17 geronto domaćica), Nikšić, Šavnik, Plužine (180 korisnika, 18 geronto domaćica), Pljevlja, Žabljak (100 korisnika, 10 geronto domaćica), Kolašin (20 korisnika, 2 geronto domaćice), Mojkovac (30 korisnika, 3 geronto domaćice), Berane (100 korisnika, 10 geronto domaćica), Andrijevica (20 korisnika, 2 geronto domaćice), Petnjica (30 korisnika, 3 geronto domaćice), Plav (30 korisnika, 3 geronto domaćice), Gusinje (10 korisnika, 1 geronto domaćica), Rožaje (80 korisnika, 8 geronto domaćica) i Cetinje (80 korisnika, 8 geronto domaćica). Koordinaciju projekta vrše centri za socijalni rad kroz redovne sastanke i obilaske korisnika, kao i pružanjem podrške geronto domaćicama kako bi njihov rad bio što bolji i kvalitetniji.

Uslugu porodičnog smještaja tokom 2016. godine koristila su 34 starija lica.

Zakonom o socijalnoj i dječjoj zaštiti propisano je da se pravo na zdravstvenu zaštitu obezbjeđuje korisniku: materijalnog obezbjeđenja, dodatka za njegu i pomoć i usluge smještaja, ukoliko ovo pravo nije ostvario po drugom osnovu. Ovo pravo obezbjeđuje se u skladu sa zakonom kojim se uređuje zdravstvena zaštita. Takođe, navedenim Zakonom propisano je da javne ustanove mogu organizovati, odnosno obavljati zdravstvenu djelatnost na primarnom nivou zdravstvene zaštite, u skladu sa zakonom kojim se uređuje zdravstvena zaštita. Konceptom izabranog doktora poštuju se principi dostupnosti i pristupačnosti, kontinuiteta, sveobuhvatnosti, adekvatnog kvaliteta zdravstvene zaštite. Izabrani doktor pruža zdravstvenu zaštitu, u skladu s procjenom, i u stanu starije osobe, a njegova intervencija se nastavlja kroz službu patronažne zaštite. Institut za javno zdravlje realizuje mjere promocije aktivne starosti, te je s tim ciljem sačinjena publikacija „Vodič za brigu o starijim osobama”, a realizovano je i više prigodnih predavanja na istu temu. U proteklom periodu sproveden je IPA Projekat „*Net age*”, koji je omogućio stvaranje mreže podrške svim pružaocima usluga za starije. Pri tome, omogućeno je sagledavanje najboljih iskustava iz regiona i šire u ovoj oblasti. Već duže vrijeme se identifikuje potreba integrisanja sistema zdravstvene i sistema socijalne zaštite, radi unapređenja kvaliteta života starih lica, ali i smanjenja troškova zdravstvene zaštite.

**Izgradnja novih kapaciteta**

U prethodnom periodu radilo se na povećanju kapaciteta za smještaj starih lica u Crnoj Gori, izgradnjom odnosno rekonstrukcijom objekata u opštinama Pljevlja i Nikšić.

**JU Dom starih „Pljevlja"** osnovan je Odlukom o osnivanju javne ustanove za smještaj odraslih lica s invaliditetom i starijih lica „Pljevlja" u septembru 2017. godine. Djelatnost Doma obuhvata: smještaj odraslih lica s invaliditetom i starih lica; radno-okupaciono angažovanje, koje se odnosi na obezbjeđivanje radne i okupacione terapije, kulturno-zabavnih aktivnosti i sl; zdravstvenu zaštitu, koja se obezbjeđuje, u skladu s propisima o zdravstvenoj zaštiti i zdravstvenom osiguranju. Dom je dužan da sprovodi programe koje utvrdi osnivač, kao i da učestvuje u realizaciji strategija, planova i programa koji doprinose poboljšanju položaja odraslih lica s invaliditetom i starih lica i sarađuje s drugim organizacijama u oblasti socijalne i dječje zaštite. Predviđen je smještajni kapacitet doma za 60 korisnika.

Projekat rekonstrukcije Vojnog kompleksa „Trebjesa” za potrebe izgradnje doma za starija i odrasla lica s invaliditetom u opštini Nikšić nalazi se u početnoj fazi. Projekat je pozitivno ocijenjen od strane CEB-a i Tehničkog komiteta. Predviđen je smještajni kapacitet doma za 220 korisnika.

**Razlozi za donošenje nove strategije**

U skladu s rezultatima Analize primjene Strategije razvoja sistema socijalne zaštite starihlica u Crnoj Gori za period 2013‒2017. godine, mogu se identifikovati sljedeći razlozi za donošenje nove Strategije:

1) Postoji potreba za daljim razvojem usluga podrške za život u zajednici, iako je povećan broj usluga i broj korisnika ovih usluga.

2) Postoji potreba za unapređenjem kvaliteta socijalne zaštite za starije na lokalnom nivou, u skladu sa Zakonom o socijalnoj i dječjoj zaštiti.

3) Postoji potreba za povećanjem učešća organizacija civilnog društva i nevladinih organizacija u pružanju usluga socijalne zaštite starijih, na održiv način – finansiranjem iz sredstava javnih prihoda.

4) Postoji potreba za unapređenjem normativnog okvira i sistema kvaliteta u socijalnoj zaštiti starijih, u odnosu na: standarde usluga, sistem licenciranja, sistem akreditacije programa, organizaciju, normative, standarde i način rada u centrima za socijalni radi i supervizijsku podršku.

**VIZIJA**

Crna Gora stvara ambijent i sistem socijalne zaštite koji omogućava produktivno, zdravo, pozitivno i dostojanstveno starenje, putem institucionalnih i društvenih mehanizama kojima se podržavaju potencijali starijih da vode kvalitetan život i doprinose društvu u mjeri svojih mogućnosti i potreba.

**CILJEVI**

**Opšti cilj ove Strategije je unaprijeđena socijalna zaštita starijih, s integrisanim uslugama i podrškom radi očuvanja i poboljšanja kvaliteta njihovog života.**

**Posebni ciljevi su:**

**1) Unaprijediti socijalnu odgovornost i integrativni pristup koji omogućava podsticanje socijalne inkluzije, povećanje kvaliteta života i korišćenje kapaciteta starijih za samostalan život.**

**2) Unaprijediti usluge socijalne zaštite starijih.**

**3) Unaprijediti sistem kvaliteta usluga starijih.**

\* \* \*

Radi dostizanja navedenih posebnih ciljeva i opšteg cilja Strategije, planira se realizacija određenih mjera i zadataka.

**MJERE I ZADACI**

**POSEBNI CILJ 1: Unaprijediti socijalnu odgovornost i integrativni pristup koji omogućava podsticanje socijalne inkluzije, povećanje kvaliteta života i korišćenje kapaciteta starijih za samostalan život.**

***Mjera 1.1. Obavezati lokalne samouprave na minimalnu finansijsku participaciju u uslugama podrške za život u zajednici za starije.***

*Zadatak 1.1.1.* Napraviti analizu učešća lokalnih samouprava u finansiranju usluga socijalne zaštite za starije.

*Zadatak 1.1.2.* Propisati Zakonom o socijalnoj i dječjoj zaštiti obavezu lokalnih samouprava da obezbjeđuju sredstva za održivo finansiranje određenih usluga koje se odnose i na starije (usluge podrške za život u zajednici, savjetodavno-terapijske i socijalno-edukativne).

***Mjera 1.2. Obezbijediti da u svakoj lokalnoj samoupravi postoji najmanje jedna usluga socijalne zaštite starijih.***

*Zadatak 1.2.1*. Podstaći lokalne samouprave da revidiraju lokalne planove i identifikuju odgovarajuću uslugu za starije za kojom postoji najveća potreba u zajednici.

*Zadatak 1.2.2*. Podsticati partnerstvo opština u zajedničkom obezbjeđivanju usluga za starije i razviti modalitete saradnje.

*Zadatak 1.2.3*. Podstaći lokalne samouprave da u periodu primjene ove strategije otpočnu s finansiranjem najmanje jedne usluge za starije.

***Mjera 1.3. Unaprijediti multisektorske usluge za starije u lokalnim samoupravama.***

*Zadatak 1.3.1*. Razviti modele memoranduma o saradnji i programa multisektorskih usluga za starije u lokalnim samoupravama.

*Zadatak 1.3.2*. Podsticati formiranje multisektorskih timova za podršku, pružanje usluga i realizaciju programa za starije, putem potpisivanja memoranduma o saradnji između socijalne i dječje zaštite, sistema zdravstva (domova zdravlja), ustanova kulture, organizatora obrazovanja i dr.

*Zadatak 1.3.3*. Usluge pomoć u kući i dnevni boravak za starije integrisati sa zdravstvenom zaštitom i njegom.

***Mjera 1.4. Unaprijediti obezbjeđenje usluga socijalne zaštite starijih kroz podsticanje organizacija, preduzetnika, privrednih društava i fizičkih lica da pružaju usluge.***

*Zadatak 1.4.1*. Mapirati usluge za starije koje pružaju organizacije, preduzetnici, privredna društava i fizička licas ciljem unapređenja planiranja, identifikcije potreba i prioriteta za održivo finansiranje ovih usluga iz sredstava javnih prihoda – napraviti analizu iz koje se vidi vrsta usluge, teritorija na kojoj se pruža usluga, broj korisnika, kapacitet pružaoca usluge, finansijski aranžman za pružanje usluge i drugi parametri koji omogućavaju uvid u kvalitet usluge.

*Zadatak 1.4.2*. Razviti i implementirati sistem monitoringa, evaluacije i izvještavanja za pružanje usluga socijalne zaštite od sredstava javnih prihoda (iz budžeta) preko konkursa, javnih poziva i na druge načine u skladu sa zakonom.

*Zadatak 1.4.3*. Obezbijediti da organizacije, preduzetnici, privredna društva i fizička lica, koji pružaju usluge socijalne zaštite starijih iz sredstava javnih prihoda, ove usluge pružaju preko centara za socijalni rad.

***Mjera 1.5. Razvijati volonterizam***

*Zadatak 1.5.1*. U saradnji s lokalnim samoupravama i pružaocima usluga, razvijati programe obuke za podsticaj starijih za volontersko angažovanje u svojstvu učesnika u pružanju usluga socijalne i dječje zaštite.

*Zadatak 1.5.2*. Podsticati lokalne samouprave da u okviru lokalnih planova predvide podršku pružanja usluga socijalne i dječje zaštite u kojima bi učestvovali stariji u svojstvu učesnika u pružanju usluga.

***Mjera 1.6. Unaprijediti kompetencije za samostalni život i donošenje odluka zasnovanih na informacijama.***

*Zadatak 1.6.1*. U saradnji s Centrom za stručno obrazovanje i Zavodom za školstvo razvijati programe obrazovanja za treće doba.

*Zadatak 1.6.2*. Raditi na unapređenju informatičke pismenosti starijih, u saradnji s organizacijama civilnog društva, privrednim društvima, obrazovnim institucijama i dr.

*Zadatak 1.6.3*. Raditi na informisanju starijih o pitanjima značajnim za donošenje životno važnih odluka (npr. o testamentu, raspolaganju imovinom, u vezi s obezbjeđenjem usluga socijalne zaštite, zaštitom imovinskih prava, o dostupnosti prava i usluga starijima u oblasti zdravstvene zaštite, penzijskog i invalidskog osiguranja, socijalne zaštite, o diskriminaciji starijih, zlostavljanju i zanemarivanju starijih lica i dr.).

**POSEBNI CILJ 2: Unaprijediti usluge socijalne zaštite starijih.**

***Mjera 2.1. Razviti uslugu porodičnog smještaja za starije.***

*Zadatak 2.1.1.* Izvršiti analizu potreba i potencijalnih resursa za razvoj usluge porodičnog smještaja za starije.

*Zadatak 2.1.2.* Planirati i realizovati promociju usluge porodičnog smještaja za starije.

*Zadatak 2.1.3.* Jačati stručne kompetencije stručnih radnika u centrima za socijalni rad za korišćenje usluge porodični smještaj za starije.

***Mjera 2.2. Podsticati razvoj inovativnih usluga za starije.***

*Zadatak 2.2.1*. Obezbijediti razvoj inovativnih usluga podrške za život u zajednici, na državnom i lokalnom nivou, u skladu s obezbijeđenim sredstvima iz budžeta i drugih izvora.

*Zadatak 2.2.2.* Podsticati uslugu porodičnog smještaja za starije koja se odnosi na porodični smještaj u domu korisnika, predah smještaj za starije , s različitim modalitetima, koji uključuju i pružanje usluge u domu korisnika, male zajednice stanovanja u zajednici i druge inovativne usluge smještaja za starije.

*Zadatak 2.2.3*. Preduzimati aktivnosti u cilju dobijanja donatorskih sredstava za razvoj inovativnih usluga za starije.

***Mjera 2.3. Unaprijediti uslugu domskog smještaja za starije.***

*Zadatak 2.3.1.* Dobijena donatorska sredstva za objekat u opštini Nikšić iskoristiti za unapređenje usluge domskog smještaja za starije.

*Zadatak 2.3.2*. Unaprjeđivati kapacitete postojećih javnih ustanova za smještaj starijih, u pogledu prostora, opreme i kadra.

*Zadatak 2.3.3.* Unaprijediti informisanje i pripremu starijih za korišćenje usluga smještaja.

***Mjera 2.4. Integrisanje socijalno-zdravstvenih usluga za starije.***

*Zadatak 2.4.1*. Inicirati izmjene propisa koji omogućavaju da se zdravstvena zaštita korisnika domova za smještaj starijih (javnih ustanova i privatnih domova) integriše u sistem zdravstvene zaštite.

*Zadatak 2.4.2*. Inicirati izmjene propisa koji omogućavaju osnivanje socijalno- zdravstvene ustanove.

*Zadatak 2.4.3.* Inicirati osnivanje hospisa za smještaj i dostojanstvenu smrt oboljelih od neizlječivih bolesti.

***Mjera 2.5*. *Razvijanje usluge domskog smještaja za starije koji su strani državljani (privremenog, povremenog i dugotrajnog), u okviru turističkih i ekonomskih kapaciteta Crne Gore, s ciljem da se obezbijede sredstva za razvoj usluga za starije.***

*Zadatak 2.5.1*. Identifikovati mogućnosti raspolaganja kapacitetima u državnom vlasništvu odnosno privatnih resursa, za potrebe razvoja usluge domskog smještaja za starije, koji su strani državljani. Razviti modalitete međuresornog partnerstva, kao i javno-privatnog partnerstva za pružanje predmetne usluge, koja uključuju ulaganja, upravljanje i raspolaganje prihodima za potrebe razvoja usluga socijalne zaštite starijih. Razmotriti mogućnosti za promociju ove usluge u saradnji sa stranim partnerima (ministarstvima, turističkim organizacijama i dr.).

**POSEBNI CILJ 3: Unaprijediti sistem kvaliteta usluga za starije.**

***Mjera 3.1. Unaprijediti standarde usluga za starije.***

*Zadatak 3.1.1*. Izvršiti evaluaciju minimalnih standarda za pružanje usluge podrške za život u zajednici, usluge smještaja i savjetodavno-terapijske i socijalno-edukativne usluge.

*Zadatak 3.1.2*. U skladu s rezultatima evaluacije, modifikovati i razviti minimalne standarde za pružanje usluge podrške za život u zajednici, usluge smještaja i savjetodavno-terapijske i socijalno-edukativne usluge.

*Zadatak 3.1.3*. Izvršiti analizu i identifikovati potrebu za razvojem i standardizacijom novih usluga socijalne zaštite, i u skladu s rezultatima analize propisati standarde tih usluga (socijalno-zdravstvene ustanove, hospis i dr.).

***Mjera 3.2. Unaprijediti uslove za izdavanje licence za obavljanje djelatnosti pružalaca usluge i licence za rad.***

*Zadatak 3.2.1*. Unaprijediti sistem licenciranja za pružaoce usluga i stručne radnike i vršiti praćenje njegove primjene i evaluaciju (bližih uslova za izdavanje licence, obnavljanje licence, privremeno ukidanje i oduzimanje licence organizacijama i stručnim radnicima, i dr.), kao i unaprijediti rješenja u vezi sa sertifikacijom saradnika.

***Mjera 3.3. Obezbjeđivati kontinuirane obuke***

*Zadatak 3.3.1*. Kreirati programe obuke, akreditovati ih i realizovati obuke za stručne radnike, stručne saradnike i saradnike koji rade sa starijima.

**PRIMJENA I KOORDINACIJA**

Složenost fenomena starenja zahtijeva kompleksni i sveobuhvatni pristup u zaštiti interesa i potreba starijih građana, za koji je, u okviru svojih nadležnosti, odgovorna gotovo svaka javna institucija. Odgovorno planiranje i sprovođenje Strategije zahtijeva i planiranje na državnom, međuopštinskom i opštinskom nivou i usmjereno vođenje procesa primjene Strategije od strane nadležnog ministarstva.

Neposrednu odgovornost za primjenu Strategije nosi Ministarstvo rada i socijalnog staranja.

**PRAĆENJE I OCJENJIVANJE**

Praćenje (monitoring) i ocjenjivanje (evaluacija) Strategije neophodni su za ostvarivanje njenih punih efekata. Praćenje i ocjenjivanje Strategije omogućavaju kontinuitet u procjeni ostvarivanja planiranih ciljeva, na osnovu kojih se blagovremeno može modifikovati akcioni plan na osnovu objektivnih pokazatelja.

Mehanizam praćenja i ocjenjivanja Strategije usmjeren je na Akcioni plan za primjenu ove Strategije, i sadrži sljedeće elemente:

1) tim za praćenje i ocjenjivanje Strategije;

2) redovno izvještavanje i ocjenjivanje; i

3) završna evaluacija primjene Strategije i Akcionog plana.

**Tim za praćenje i ocjenjivanje Strategije** biće sastavljen od predstavnika Ministarstva rada i socijalnog staranja, Ministarstva zdravlja, Zavoda za socijalnu i dječju zaštitu, Uprave za inspekcijske poslove, JU Institut za javno zdravlje, Zajednice opština, Crvenog krsta Crne Gore i predstavnika nevladinih organizacija koje se bave socijalnom zaštitom starijih i dr.

**Redovno izvještavanje i ocjenjivanje**

Tim ima zadatak da:

(a) razvije format za izvještavanje od strane aktera odgovornih za realizaciju mjera i zadataka koji će strukturno i logički pratiti strateški dokument, odnosno akcioni plan za njegovu realizaciju;

(b) od aktera koji su Akcionim planom određeni kao odgovorni realizatori mjera, odnosno zadataka, zatraži izvještaj o realizaciji te mjere odnosno zadatka čija je realizacija planirana u izvještajnom periodu – najmanje jednom godišnje, prije kraja kalendarske godine;

(c) od prikupljenih izvještaja realizatora mjere odnosno zadatka sačini izvještaj za prethodnu godinu; i

(d) Vladi Crne Gore podnese izvještaj za prethodnu godinu.

**Završna evaluacija primjene Strategije i Akcionog plana** sprovešće se kao eksterna nezavisna evaluacija, najkasnije šest mjeseci prije isteka važenja Strategije.

Uspješnost realizacije ove Strategije biće praćena pomoću indikatora definisanih Akcionim planom, kojima će se mjeriti efikasnost i efektivnost predloženih mjera.

**AKCIONI PLAN**

Sastavni dio Strategije je Akcioni plan za njenu primjenu.

Akcioni plan za sprovođenje Strategije sadrži sljedeće podatke:

* koje mjere odnosno zadatke treba realizovati;
* u kom vremenskom okviru mjere odnosno zadatke treba realizovati;
* koji su indikatori i izvori verifikacije realizacije mjera odnosno zadataka;
* ko je odgovorni akter za realizaciju svake planirane mjere odnosno zadatka; i
* koja su finansijska sredstva planirana za svaku mjeru odnosno aktivnosti – u kom iznosu i iz kojeg izvora.

Akcioni plan se izrađuje za svaku godinu primjene Strategije, izuzetno za dvije godine.

**SREDSTVA ZA PRIMJENU STRATEGIJE**

Za primjenu ove Strategije koristiće se:

* sredstva iz budžeta Crne Gore;
* donatorska sredstva; i
* sredstva lokalnih samouprava.

U akcionim planovima će se planiranti sredstva za realizaciju konkretnih mjera i zadataka.

**AKCIONI PLAN ZA 2018. GODINU**

**ZA SPROVOĐENJE STRATEGIJE RAZVOJA SISTEMA SOCIJALNE ZAŠTITE STARIJIH ZA PERIOD OD 2018. DO 2022. GODINE**

|  |
| --- |
| **OPŠTI CILJ****Opšti cilj ove Strategije je unaprijeđena socijalna zaštita starijih u Crnoj Gori, s integrisanim uslugama i podrškom radi očuvanja i poboljšanja kvaliteta njihovog života.** |
| **Posebni cilj 1: Unaprijediti socijalnu odgovornost i integrativni pristup koji omogućava podsticanje socijalne inkluzije, povećanje kvaliteta života i korišćenje kapaciteta starijih lica za samostalan život.** |
| ***Mjera 1.2. Obavezati da u svakoj lokalnoj samoupravi postoji najmanje jedna usluga socijane zaštite starijih.***  |
| **Indikatori za realizaciju mjere:** Broj novih usluga za starija lica u opštinama; Broj korisnika usluga za starija lica u opštinama.  |
| **Zadatak** | **Rok / Vremenski okvir**  | **Odgovorni akter za realizaciju zadatka**  | **Potrebni resursi (izvor)** |
| *Zadatak 1.2.1*. Podstaći lokalne samouprave da revidiraju lokalne planove i identifikuju odgovarajuću uslugu za starija lica za kojom postoji najveća potreba u zajednici.  | Prvi kvartal 2018.  | Lokalne samouprave Zavod za socijalnju i dječju zaštitu Centri za socijalni radOrganizacije civilnog društva iNVO  | Budžet lokalnih samouprava |
| *Zadatak 1.2.2*. Podsticati partnerstvo opština u zajedničkom obezbjeđivanju usluga za starija lica i razviti modalitete saradnje. Aktivnost 1: Organizovanje sastanaka s predstavnicima lokalnih samouprava, s ciljem da se identifikuju zajednički interesi i potrebe starijih za uslugama koje se mogu obezbijediti na međuopštinskom nivou.  | U kontinuitetu | MRSSPartneri: Zavod za socijalnju i dječju zaštitu Sekretarijati u lokalnim samoupravama Centri za socijalni radOrganizacije civilnog društva iNVO  | Budžet CG |
| ***Mjera 1.3. Unaprijediti multisektorske usluge za starije u lokalnim samoupravama.***  |
| **Indikatori za realizaciju mjere**Broj multisektorskih usluga za starije u lokalnimsamoupravama; Broj korisnika multisektorskih usluga za starije u lokalnim samoupravama.  |
| **Zadatak** | **Rok / Vremenski okvir**  | **Odgovorni akter za realizaciju zadatka**  | **Potrebni resursi (izvor i iznos)** |
| *Zadatak 1.3.1*. Razviti modele memoranduma o saradnji i programa multisektorskih usluga za starije u lokalnim samoupravama. | Od prvog kvartala 2018. u kontinuitetu  | MRSS Partneri: Zavod za socijalnu i dječju zaštituMinistarstvo zdravljaMinistarstvo obrazovanja Sekretarijati u lokalnim samoupravama  | Budžet CG |
| ***Mjera 1.4. Unaprijediti obezbjeđenje usluga socijalne zaštite starijih kroz podsticanje organizacija, preduzetnika, privrednih društava i fizičkih lica da pružaju usluge.***  |
| **Indikatori za realizaciju mjere:** Broj organizacija civilnog društva koje pružaju usluge socijalne zaštite starijih; Broj privatnih preduzetnika koji pružaju usluge socijalne zaštite. |
| **Zadatak** | **Rok / Vremenski okvir**  | **Odgovorni akter za realizaciju zadatka**  | **Potrebni resursi (izvor)** |
| *Zadatak 1.4.1*. Mapirati usluge za starija lica koje pružaju organizacije, preduzetnici, privredna društva i fizička lica s ciljem unapređenja planiranja, identifikcije potreba i prioriteta za održivo finansiranje ovih usluga iz sredstava javnih prihoda – napraviti analizu iz koje se vidi vrsta usluge, teritorija na kojoj se pruža usluga, broj korisnika, kapacitet pružaoca usluge, finansijski aranžman za pružanje usluge i dr. parametri koji omogućavaju uvid u kvalitet usluge.Aktvnost 1: Mapirati usluge za starije koje pružaju organizacije, preduzetnici, privredna društva i fizička lica s ciljem da se unaprijedi planiranje i identifikuju potrebe i prioriteti za održivo finansiranje ovih usluga iz sredstava javnih prihoda.Aktvnost 2: Napraviti analizu iz koje se vidi vrsta usluge, teritorija na kojoj se pruža usluga, broj korisnika, kapacitet pružaoca usluge, finansijski aranžman za pružanje usluge i drugi parametri koji omogućavaju uvid u kvalitet usluge. | Četvrti kvartal 2018.  | MRSSPartneri:Zavod za socijalnu i dječju zaštitu Lokalne samouprave Organizacije civilnog društvaNVOZavod za socijalnu i dječju zaštitu Partneri:MRSSLokalne samouprave Organizacije civilnog društvaNVO | Budžet CGBudžet CG |
| ***Mjera 1.5. Razvijati volonterizam.***  |
| **Indikatori za realizaciju mjere:**Broj starijih koji volonterski učestvuju u pružanju usluga socijalne i dječje zaštite; Broj volontera koji učestvuju u pružanju usluga socijalne zaštite starijih.  |
| **Zadatak** | **Rok / Vremenski okvir**  | **Odgovorni akter za realizaciju zadatka**  | **Potrebni resursi (izvor i iznos)** |
| *Zadatak 1.5.2*. Podsticati lokalne samouprave da u okviru lokalnih planova predvide podršku pružanja usluga socijalne i dječje zaštite u kojima bi učestvovala starija lica u svojstvu učesnika u pružanju usluga.  | Prvi kvartal 2018.  | Lokalne samouprave | Budžet lokalnih samouprava |
| **Posebni cilj 2: Unaprijediti usluge socijalne zaštite starijih.** |
| ***Mjera 2.3. Unaprijediti uslugu domskog smještaja* starijih*.*** |
| **Indikator za realizaciju mjere:**Zadovoljstvo korisnika. |
| **Zadatak** | **Rok / Vremenski okvir**  | **Odgovorni akter za realizaciju zadatka**  | **Potrebni resursi (izvor)** |
| *Zadatak 2.3.1.* Dobijena donatorska sredstva za objekat u opštini Nikšić iskoristiti za unapređenje domskog smještaja za starija lica.  | U kontinuitetu  | MRSS Partneri: Centar za socijalni rad  | Budžet CG |
| *Zadatak 2.3.3.* Unaprijediti informisanje i pripremu starijih za korišćenje usluge smještaja.  | U kontinuitetu  | MRSS Partneri: Centri za socijalni radJU za smještaj korisnika Organizacije civilnog društvaNVO  | Budžet CG |
| **Posebni cilj 3: Unaprijediti sistem kvaliteta usluga za starije.** |
| ***Mjera 3.1. Unaprijediti standarde usluga za starije.*** |
| **Indikatori za realizaciju mjere:**Rezultati evaluacije minimalnih standarda za pružanje usluge podrške za život u zajednici; usluge smještaja; savjetodavno-terapijske i socijalno-edukativne usluge; Donijeti pravilnici o izmjenama i dopunama pravilnika o minimalnim standardima.  |
| **Zadatak** | **Rok / Vremenski okvir**  | **Odgovorni akter za realizaciju zadatka**  | **Potrebni resursi (izvor)** |
| *Zadatak 3.1.1*. Izvršiti evaluaciju minimalnih standarda za pružanje usluge podrške za život u zajednici, usluge smještaja i savjetodavno-terapijske i socijalno-edukativne usluge.Aktivnost: Izvršiti evaluaciju usluga smještaja. Aktivnost 2: Utvrditi cijenu usluge dnevnog boravka za starija lica. | Drugi kvartal 2018. Četvrti kvartal 2018. | Zavod za socijalnu i dječju zaštituPartneri: MRSS Odsjek za inspekciju socijalne i dječje zaštite Javne ustanove socijalne i dječje zaštite Organizacije civilnog društva iNVOMRSSPartneri: Zavod za socijalnu i dječju zaštituOdsjek za inspekciju socijalne i dječje zaštite Javne ustanove socijalne i dječje zaštite Lokalne samoupraveOrganizacije civilnog društvaNVO | Budžet CG |
| *Zadatak 3.1.2*. U skladu s rezultatima evaluacije modifikovati i razviti minimalne standarde za pružanje usluge podrške za život u zajednici, usluge smještaja i savjetodavno-terapijske i socijalno-edukativne usluge.Aktivnost: Modifikovati minimalne standarde usluga smještaja.  | Drugi kvartal 2018. | MRSSPartneri: Odsjek za inspekciju socijalne i dječje zaštite Zavod za socijalnu i dječju zaštitu Javne ustanove socijalne i dječje zaštite Organizacije civilnog društvaNVO | Budžet CG |
|  |  |  |  |
| ***Mjera 3.2. Unaprijediti uslove za izdavanje licence za obavljanje djelatnosti pružalaca usluge i licence za rad.***  |
| **Indikatori za realizaciju mjere:** Izmijenjen i dopunjen Pravilnik o bližim uslovima za izdavanje, obnavljanje i oduzimanje licence za obavljanje djelatnosti socijalne i dječje zaštite; Broj izdatih licenci za obavljanje djelatnosti pružanja usluga socijalne zaštite starijih; Izmijenjen i dopunjen Pravilnik o bližim uslovima za izdavanje, obnavljanje i oduzimanje licence za stručne radnike; Broj izdatih licenci stručnim radnicima. |
| **Zadatak** | **Rok / Vremenski okvir**  | **Odgovorni akter za realizaciju zadatka**  | **Potrebni resursi (izvor)** |
| *Zadatak 3.2.1*. Unaprijediti sistem licenciranja za pružaoce usluga i stručne radnike i vršiti praćenje njegove primjene i evaluaciju (bližih uslova za izdavanje licence, obnavljanje licence, privremeno ukidanje i oduzimanje licence organizacijama i stručnim radnicima, i dr.), kao i unaprijediti rješenja u vezi sa sertifikacijom saradnika. Aktivnost 1: Izmijeniti i dopuniti Pravilnik o bližim uslovima za izdavanje, obnavljanje i oduzimanje licence za obavljanje djelatnosti socijalne i dječje zaštite. Aktivnost 2: Izmijeniti i dopuniti Pravilnik o bližim uslovima za izdavanje, obnavljanje i oduzimanje licence za stručne radnike. Aktivnost 3: Uspostavljanje licenciranja stručnih radnika.Aktivnost 4: Uspostavljanje licenciranja pružalaca usluga.  | Drugi kvartal 2018. Drugi kvartal 2018. Treći kvartal 2018.Četvrti kvartal 2018. |  Aktivnost 1. i 2. MRSSPartneri:Zavod za socijalnu i dječju zaštitu Uprava za inspekcijske poslove Organizacije civilnog društva iNVOAktivnost 3: Zavod za socijalnu i dječju zaštituPartneri:MRSSUprava za inspekcijske poslove Zavod za socijalnu i dječju zaštitu Organizacije civilnog društva iNVOAktivnost 4: MRSSPartneri:Uprava za inspekcijske poslove Organizacije civilnog društva iNVO | Budžet CGBudžet CG |
| ***Mjera 3.3. Obezbjeđivati kontinuirane obuke***  |
| **Indikatori za realizaciju mjere:** Broj akreditovanih prigrama obuke za stručne radnike, stručne saradnike i saradnike koji rade sa starijima; Broj stručnih radnika, stručnih saradnika i saradnika koji su završili obuku po akreditovanim programima.  |
| **Zadatak** | **Rok / Vremenski okvir**  | **Odgovorni akter za realizaciju zadatka**  | **Potrebni resursi (izvor)** |
| *Zadatak 3.3.1*. Kreirati programe obuke, akreditovati ih i realizovati obuke za stručne radnike, stručne saradnike i saradnike koji rade sa starijima.  | U kontinuitetu  | Zavod za socijalnu i dječju zaštitu Partneri:MRSSUprava za inspekcijske poslove Organizacije civilnog društva NVO | Budžet CG |

1. Ministarstvo rada i socijalnog staranja, u skladu sa sveukupnim procesom reforme sistema socijalne i dječje zaštite, a u okviru integralnog programa UN-a „Djelujući kao jedan” u Crnoj Gori, u saradnji s UNDP-ijem, pokrenulo je izradu Plana transformacije ustanove Zavod ,,Komanski most”, koji je urađen s ciljem da pruži podršku institucionalnoj, strukturnoj i organizacionoj transformaciji Zavoda. [↑](#footnote-ref-1)